Also…und jetzt zum Punkt….wieso ich das Ganze do überhaupt verzell, obwohls scho ewig här isch…..nämlig em Zonda. So nennt me do dä extrem warmi, staubigi Föhnwind, wo ab und zue über Mendoza fägt und zwar richtig. Dass in dene Momänt alles drvo fliegt, was nid niet- und nagelfescht isch, und dass es am Daag druf immer iiskalt wird, hämmer jo unterdesse au scho z'spüüre griegt. Usserdäm hän denn  jeweils alli, wo dusse würde schaffe, frei und z'Nacht göhn d'Alarmaalage in dr Umgäbig ab und alli Hünd vo dr Gegend hän denn s Gfühl, au sie mien no ihre Sänf drzue gäh. Aber dass dä Wind verheerendi Folge für d Gsundheit könnt ha, hämmer erscht usegfunde, wo mr an soneme Zonda-Daag ins Fitness hän welle und die uns aller Ärnschts erklärt hän, dass sie gschlosse hän wäg däm Wind, us  gsundheitliche Gründ. Aber wie so vieles do, isch sicher au das zimlig übertriibe. Natürlich muess me's trotzdäm sehr ärnscht näh und so hän mir dr Räscht vom Daag denn demonstrativ g'relaxed.